יהודה בקון

יהודה בָּקוֹן (Bacon; נולד ב-28 ביולי 1929) הוא צייר ישראלי, ניצול השואה.

קורות חיים
ראשית דרכו
בקון נולד ב-1929 באוסטרבה שבמוראביה, צ'כוסלובקיה למשפחה יהודית ציונית מסורתית, בנם של אתל לבית גרוס וישראל בקון, ואחיהן של חנה ובלה רבקה. אביו היה בעליו של בית חרושת לעורות. במהלך השואה, בשנת 1941 גורש בקון לטרזיינשטט, שם למד אצל האמנים אוטו אונגר , בדז'יך פריטה ולאו האס. בשנת 1943 גורש בקון לאושוויץ, ושהה שישה חודשים בבירקנאו. בקון הועסק ב"קומנדו עגלות" (Rollwagenkommando), קבוצות נערים שעסקו בסבלות במחנה, ובמסגרת תפקיד זה הייתה לו גישה לאזורים השונים של המחנה. נשלח בצעדת מוות למחנה מאוטהאוזן, וממנו שוחרר.  
ב-18 בינואר 1945 נשלח בקון לצעדת מוות שנמשכה בתחילה שלושה ימים והובילה למחנה הריכוז מאוטהאוזן. במרץ 1945 נלקח בקון לצעדת מוות נוספת למחנה הריכוז גונסקירכן, מחנה משנה של מאוטהאוזן ששכן עמוק בתוך היער. שם, הוא מספר, הם לא קיבלו לא מזון, לא מים ולא בגדים.

ב-5 במאי 1945 שוחרר בקון בגונסקירכן. לפני ששומרי האס אס עזבו את המחנה, הם הרעילו את אספקת המזון שנותרה. לאחר שהאסירים נמלטו לכפר, רבים מתו שם בגלל צריכת המזון המוגזמת, שגופם לא הצליח לספוג. בקון וחברו וולפי אדלר (שלימים הפך לרב בישראל ופרסם ספר על חוויותיו) עזבו את המחנה ונתקלו בחיילים אמריקאים שעזרו להם ולקחו אותם לבית חולים בשטייר. לאחר שבקון התאושש פחות או יותר במנזר שנוהל על ידי נזירות קתוליות, הוא חזר לפראג. הוא קיווה שאמו ואחותו עדיין בחיים ושהוא יוכל לראות אותן שם. לעת עתה, הוא התגורר בבית ילדים שהוקם בטירת שטיז'ין ליד פראג, בניהולו של המחנך וההומניסט הצ'כי פשמיסל פיטר. שם הוא גם פגש את הסופר הנס גינתר אדלר שנמנה עם צוות הסיענים. בעזרתם של פיטר ואדלר הוא מצא דרך לחיות לאחר השחרור, אם כי ללא משפחתו.

לאחר השואה
לאחר השואה הפך בקון לאמן שביקש לתעד את חוויותיו בשואה, מתוך תחושת אחריות לשימור זכר השואה. בשנת 1946 עלה בקון לארץ ישראל והתיישב בירושלים. בשנים 1946–1952 למד ב"בצלאל החדש". מ-1955 עד 1957 נסע ללמוד בבית הספר המרכזי לאמנויות שבאוניברסיטת לונדון לאמנויות, וב-1957–1958 למד בבית הספר לאמנויות היפות (École des Beaux-Arts, אקול דה בוז-אר) בפריז. בשנת 1959 התמנה למרצה בבצלאל.
בשנת 1961 העיד במשפט אייכמן.

בשנת 2010 זכה בפרס מרדכי איש-שלום על מפעל חייו.

בתו, חנה וייט (Hanna White), היא עיתונאית ב-BBC. הוא היה נשוי ללאה עד למותה ב-2023, ולהם שני בנים. מתגורר בשכונת קטמון בירושלים.

יצירתו
רוב ציוריו של בקון מתארים אירועים שהיה עד להם כנער בטרזיינשטט ובאושוויץ.

עבודותיו הוצגו במוזיאון ישראל, ביד ושם, בקונגרס של ארצות הברית בוושינגטון הבירה, ובבתיהם של תאודור רוזוולט, ג'ון ד. רוקפלר, מרטין בובר וחיים ויצמן.

תערוכות מיצירותיו הוצגו בגרמניה, ארצות הברית ובריטניה.

ציוריו של בקון מלווים את הטקסט בכמה ספרי שירה של המשורר הירושלמי יונתן גורל.ראו לדוגמה הספר: יונתן גורל, רועדים ימים ותלויים: שירים (ציורים: יהודה בקון), ירושלים, צור-אות, 2018. 

לקריאה נוספת
 'יהודה בקון', מאזנים טז, 1 (1962), 57–60. 
 "Bacon, Yehuda", in: Who's who in world Jewry, p. 49.

קישורים חיצוניים


 מלגת יהודה ולאה בקון, באתר אגודת הידידים של בצלאל בגרמניה 
 בקון מספר על שחרורו לבתו, BBC On This Day
 יהודה בקון באתר סגולות של זיכרון: 65 שנות יצירה של ניצולי שואה, יד ושם
 מרב ז'נו, יהודה בקון – "האדם שהחזיר לי את אמונתי בחיים", זיקה 16 (2008), מתוך ירחון מגמת הדרכה מגמתי, בית הספר המרכזי להוראת השואה ביד ושם מס' 49, אפריל מאי 2008
 ליז אלסבי ומרב ז'נו (מראיינות), "הנוער הוא הסיכוי הנצחי לאושר של האנושות... וזו מאבדת וחוזרת ומאבדת אותו.": שיחה עם הצייר יהודה בקון, זיקה 18 (2009)
 כוחה של האמנות – יהודה בקון, בפרויקט אתר ההתנגדות היהודית בשואה, באתר ארגון הפרטיזנים, לוחמי המחתרות והגטאות
 עדות יהודה בקון, "אני מאשים – מאגר עדויות ממשפט אייכמן", באתר סנונית







 יהודה בקון - תערוכת רישומים, באתר עכבר העיר, 2010
 סרטון עדותו של יהודה בקון במשפט הצורר אייכמן, באתר יוטיוב https://www.youtube.com/watch?v=uckDP2FwwKo&feature=relmfu
 דורון בראונשטיין, יהודה בקון: "לצייר זאת האהבה הגדולה שלי, כי זה בעצם מה שנתן לנו אלוהים כדי לעזור לאחרים, כדי לתת דוגמה." בבלוג חי תרבות, 15 בינואר 2023

הערות שוליים

קטגוריה:משפט אייכמן: עדים
קטגוריה:עדים במשפטי פושעי מלחמה במלחמת העולם השנייה
קטגוריה:ניצולי השואה: צ'כיה
קטגוריה:בוגרי בית הספר בצלאל החדש לאומנות ולאמנות
קטגוריה:סגל בצלאל
קטגוריה:ציירים ישראלים
קטגוריה:השואה באמנות: אמנים
קטגוריה:יהודים בשואה: צ'כוסלובקיה
קטגוריה:אסירים בגטו טרזיינשטט
קטגוריה:אסירים במחנה הריכוז אושוויץ
קטגוריה:עולים לאחר מלחמת העולם השנייה
קטגוריה:קטמון: אישים
קטגוריה:ישראלים ילידי צ'כוסלובקיה
קטגוריה:ישראלים שנולדו ב-1929